Onsdag kom det frem, at den 22-årige mand, der er tiltalt for drabs- og voldtægtsforsøg, har skrevet en historie om at være seriemorder.

Sagen mod den 22-årige mand, der er tiltalt for drabs- og voldtægtsforsøg samt for at planlægge at dræbe yderligere 16 navngivne personer, fortsatte onsdag ved Retten i Aalborg. Her kom det frem, at manden har skrevet en historie, der handler om en seriemorder, som han efterfølgende har delt på et internationalt forum på internettet. Det oplyser mandens advokat Charlotte Møller Larsen. I retten præsenterede anklager Dorthe Lysgaard fra Østjyllands Politi historien som et manifest, der afspejlede mandens egen sindstilstand. Den 22-årige afviste dog, at der var tale om et manifest og forklarede, at der var tale om en ren fiktiv historie, og at den ikke havde noget med virkeligheden at gøre. Den 22-årige understregede i retten, at karakteren i historien heller ikke havde noget tilfælles med ham. Den 22-årige forklarede også, at han blot har en interesse for strafferet, krimi og seriemordere, og at historien var et udtryk for det. Han fortalte, at han kun havde brugt få timer på historien, og at den ikke var udtryk for noget dybere. Dødsporno og voldtægtsvideoer Det kom også frem, at der er blevet fundet en række søgninger efter videoer med dødsporno og voldtægtsvideoer på mandens computer og hans telefon. Charlotte Møller Larsen forklarer dog, at manden ikke kunne genkende, at det var ham, der skulle have set videoerne. Kriminalteknikerne skal nu vurdere, om det rent faktisk er den 22-årige, der har været inde og se videoerne. Den 22-årige er tiltalt for at have forsøgt at voldtage og dræbe en 24-årige kvinde, der var hans nabo i et kollegiekompleks. Han er samtidig tiltalt for voldtægts- og drabsforsøg mod 16 andre navngivne kvinder, herunder politidirektøren for Nordjyllands Politi, da deres navne og adresser, sammen med den 24-årige nabos, stod på en liste, der er fundet i mandens lejlighed. Sagen fortsætter ved retten i overmorgen, fredag den 16. november, hvor der er første vidneafhøringer. Blandt andet skal den 24-årige nabo afhøres i retten.